b'\n_START_ARTICLE_\nPoligon za rolkanje\n_START_PARAGRAPH_\nPoligon za rolkanje (med rolkarji znan kot skejt park) je poligon, na katerem so postavljeni objekti, narejeni za rolkanje. Mnogokrat se da v poligonih za rolkanje voziti tudi s BMX kolesi in rolerji. Najpogostej\xc5\xa1i objekti so zidki (namenjeni drsenju), skakalnice in razne rampe._NEWLINE_Poligoni za rolkanje so lahko zasebni ali v javni lasti. Zasebni imajo po navadi vstopnino, medtem ko je javni nimajo. Veliko pokritih poligonov (v zgradbah) je zasebnih, ker njihovo vzdr\xc5\xbeevanje zahteva veliko sredstev. Pokriti poligoni so po navadi zgrajeni na obmo\xc4\x8djih z dalj\xc5\xa1imi obdobji snega ali de\xc5\xbeja. Ker vzdr\xc5\xbeevanje zunanjih poligonov ne zahteva skoraj ni\xc4\x8d sredstev, so veliko bolj privla\xc4\x8dni za javne investitorje (ob\xc4\x8dine)._NEWLINE_Najve\xc4\x8dji poligon na svetu je leta 2005 zgradila Kitajska in obsega 500.000 kvadratnih \xc4\x8devljev (46.452 kvadratnih metrov).\n_START_SECTION_\nZgodovina\n_START_PARAGRAPH_\nKo je rolkanje doseglo ve\xc4\x8djo priljubljenost in je bilo vedno te\xc5\xbeje najti prazen bazen, so v Kaliforniji za\xc4\x8deli nastajati prvi poligoni, ki so posnemali tak teren. Skozi \xc4\x8das so se iz teh prvotnih posnemanj bazenov razvili half-pipei, poligoni pa so, v skladu s trendi v rolkanju, za\xc4\x8deli vklju\xc4\x8devati objekte, ki so bili kopija uli\xc4\x8dnih objektov. Po navadi so poligoni skoraj v celoti iz betona (zna\xc4\x8dilen za krivine, ker jih je iz lesa te\xc5\xbeje oblikovati) ali lesa (objekte lahko naredi vsak doma), kombinacije med materialoma niso najbolj pogoste._NEWLINE_Med rolkarji velja prepri\xc4\x8danje, da ve\xc4\x8dina modernih poligonov ne odseva potreb skupnosti in slabo posnemajo uli\xc4\x8dne objekte. Velik korak v tej smeri pomenijo\xc2\xa0\xc2\xbbrolkarski trgi\xc2\xab\xc2\xa0(sleng skejt plaza), ki so uli\xc4\x8dni parki, zgrajeni izklju\xc4\x8dno za rolkanje. Zato so popolno posnemanje uli\xc4\x8dnih objektov. Edini argument proti izgradnji rolkarskim trgom je, da v njih ni krivin ali drugih objektov za vertikalno rolkanje, ki tako \xc5\xa1e dodatno izgublja popularnost.\n_START_SECTION_\nSpornost\n_START_PARAGRAPH_\nRolkarski poligoni so problemti\xc4\x8dni predvsem zaradi celodnevne razsvetljave, hrupa (povzro\xc4\x8dajo ga toliko kot povpre\xc4\x8dna cesta), zbiranja\xc2\xa0\xc2\xbbpunk najstnikov\xc2\xab\xc2\xa0in grafitov. \xc4\x8ceprav so rolkarji ve\xc4\x8dinoma navdu\xc5\xa1eni nad grafiti, te barve pu\xc5\xa1\xc4\x8dajo za sabo zelo spolzko podlago._NEWLINE_Zna\xc4\x8dilen je tudi konflikt med rolkarji in BMX kolesarji, ker lahko BMX kolesa zelo po\xc5\xa1kodujejo objekte. Novej\xc5\xa1i materiali bi naj bili odporni proti tem po\xc5\xa1kodbam. BMX kolesarji prav tako ubirajo razli\xc4\x8dne linije kot rolkarji, kar velikokrat vodi do tr\xc4\x8denja. V Sloveniji to zani\xc4\x8devanje ni vkoreninjeno in med BMX kolesarji in rolkarji vlada solidarnost._NEWLINE_Ve\xc4\x8dje sovra\xc5\xa1tvo rolkarji gojijo do rolerjev, ki bi jim naj\xc2\xa0\xc2\xbbukradli\xc2\xab\xc2\xa0trike in stil. Prav tako so rolkarji mnenja, da je rolanje neprimerno la\xc5\xbeje (in zato tudi bolj priljubljeno) kot rolkanje. Te vrste sovra\xc5\xa1tvo je prisotno tudi v Sloveniji, vendar ima druga\xc4\x8den izvor. Ve\xc4\x8dina poligonov za rolkanje, zgrajenih v Sloveniji je veliko bolj primerna za rolerje kot rolke, \xc4\x8deprav zanje v ve\xc4\x8dini primerov zaprosijo prav rolkarji.\n_START_SECTION_\nPoligoni za rolkanje v Sloveniji\n_START_PARAGRAPH_\nV Sloveniji prevladujeta dva izdelovalca poligonov: Metaless, ki izdeluje objekte iz \xc5\xbeeleza in trde plastike in novej\xc5\xa1e podjetje Varis , ki objekte izdeluje iz betona. Ker po mnenju mnogih rolkarjev objekti teh izdelevalcev \xc5\xa1e vedno niso popolni, \xc4\x8deprav vozni, in ker so tako dragi, da je za njihovo pridobitev potrebno financiranje iz bogatej\xc5\xa1ih virov (obi\xc4\x8dajno ob\xc4\x8dine), veliko manj\xc5\xa1ih poligonov naredijo rolkarji sami._NEWLINE_Dolgo \xc4\x8dasa je bil najpomembnej\xc5\xa1i poligon za rolkanje v Sloveniji v Novi Gorici, v novej\xc5\xa1i zgodovini pa je dale\xc4\x8d najbolj opevan poligon za rolkanje v Kopru. Zelo dober primer poligona, ki so ga naredili rolkarji sami, je tisti v Ajdov\xc5\xa1\xc4\x8dini  in v Gornji Radgoni . Slednji ne dosega zaslu\xc5\xbeene slave, ker si ga rolkarji delijo z rolerji. V Ljubljana so v tovarni Rog rolkarji naredili prvi v Sloveniji in najve\xc4\x8dji pokriti poligon na Balkanu. Edini drugi pokrit objekt je mini-ramp v rolkarski prodajalni Freak Chick v Mariboru.'